DGP-in HPCD kahhlum police te hnena compensation pek danah inhnialna chhuak, an chhungte High Court ah zualko – The Frontier Despatch\nMLA rual vengtu police pali, HPCD hel te’n Zokhawthiang daia an kahhlum tak chhungte sorkarin cheng nuai 10 theuh ex-gratia compensation a hlan chungchangah police hotu lu berin thil tihsual a nei niawm tak a ni: police thi ta te chhungte chu Gauhati High Court (Aizawl Bench) ah an zualko a, HC chuan police hotute insawifiah turin a hriattir.\nHe thila tihsual ber nia lang chu dan ding lai hman dik loh a nih hmel. Director General of Police (DGP) chuan July 20, 2015 khan ex-gratia pek dan turah hian lehkha a ziak a, mahse, a dan tlawhchhan leh a ziah dan a inmil lo. HC-in police thi chhungte zualkona a bihchian hnu ah heti hian a sawi: ex-gratia cheng nuai 10 hi October 27, 2010-a tihchhuah office memorandum hnuaia Clause 11 B hmangin pekchhuah a ni a, DGP thupek chuan “militants” te’n heng police te hi an kaphlum niin a sawi. Mahse, Clause 11 B hian militants kut tuara thi te compensation pek an nih theih dan a huam lo.\nPolice thi ta te chhungte chuan Clause 11 C hnuaiah zawk ex-gratia hi an dawng tur niin an sawi a, Clause 11 C hnuaiah chuan cheng nuai 15 theuh an dawng zawk tur a ni an ti bawk. Hetianga dan tlawhchhan leh dan hman dan a inmil lo a awm avang hian HC chuan Police hotute chu HPCD-te nihna tak sawifiah turin thu a pe a, HPCD te hi “terrorist” nge an nih a, “anti-social elements” nge an nih a, “militants” nge an nih a, “extremist” nge an nih sawifiah turin a hriattir.\nPosted in MagazineTagged DGP, Gauhati High Court, HPCD, Mizoram, The Frontier Despatch, Zokhawthiang\nLawrkhawm/ May 11-17, 2017